सलूणी (चंबा)। मुख्यमंत्री प्रो. प्रेम कुमार धूमल ने निर्देश दिए हैं कि डलहौजी और सलूणी दोनों की जगहों पर एसडीएम कार्यालय चलाया जाए। दोनों कार्यालयों में माह में 15-15 दिन अधिकारी बैठेगा, ताकि क्षेत्र के लोगों को दोनों ओर आवश्यक सेवाएं उपलब्ध करवाई जा सकें। इससे पूर्व उन्होंने सलूणी में एसडीएम (नागरिक) का औपचारिक तौर पर शुभारंभ किया। यह उपमंडल कार्यालय (नागरिक) सलूणी-डलहौजी के नाम से कार्य करेगा। मुख्यमंत्री ने कहा कि प्रदेश सरकार से विभिन्न माध्यमों से एसडीएम कार्यालय डलहौजी को सलूणी स्थानांतरित करने की मांग की जा रही थी। तर्क दिया जा रहा था कि उपमंडल की ज्यादातर जनसंख्या सलूणी में आती है। यह आंतरिक क्षेत्र भी है, जहां लोगों को अन्य क्षेत्रों की अपेक्षा ज्यादा प्रशासनिक सेवाओं की आवश्यकता है। उन्होंने कहा कि पुनर्सीमांकन में सलूणी क्षेत्र राजनगर से बनीखेत विधानसभा क्षेत्र में स्थानांतरित हुआ है। इसलिए यह समय की भी मांग है कि समायोजित क्षेत्र की जनसंख्या की सुविधा के लिए आवश्यक प्रशासनिक अधोसंरचना सृजित की जाए। इसी के दृष्टिगत एसडीएम डलहौजी में पहले 15 दिन और अगले 15 दिन सलूणी में कार्य करेंगे। इससे क्षेत्र के लोगों की लंबे समय से चली आ रही मांग भी पूरी होगी। मुख्यमंत्री ने कहा कि प्रदेश सरकार सनूह पंचायत के लोगों की जनसंख्या एवं भौगोलिक क्षेत्र के दृष्टिगत इसे पंचायतों में विभाजित करने की मांग पर विचार करेगी। उन्होंने कहा कि छोटी पंचायतों में तीव्र विकास के लिए विभिन्न कार्यक्रमों को सुचारु रूप से कार्यान्वित करने में सहायता मिलती है। उन्होंने राजकीय प्राथमिक पाठशाला धारबेरियां को राजकीय माध्यमिक पाठशाला में स्तरोन्नत करने की घोषणा की, जिसके लिए आवश्यक औपचारिकताएं पूरी की जाएंगी। इस अवसर पर मुख्यमंत्री ने अटल स्कूल यूनिफार्म योजना के तहत क्षेत्र के बीस स्कूलों के विद्यार्थियों को स्कूल यूनिफार्म वितरित की। उन्होंने ‘प्रशासन जनता के द्वार’ कार्यक्त्रस्म के तहत लोगों की शिकायतें भी सुनीं और अधिकतर का मौके पर ही निपटारा किया।